b'\n_START_ARTICLE_\nJekaterinburgas\n_START_SECTION_\nIstorija\n_START_PARAGRAPH_\nMiest\xc4\x85 1721\xc2\xa0m. \xc4\xafk\xc5\xabr\xc4\x97 Petras I kaip gele\xc5\xbeies apdirbimo centr\xc4\x85 ir pavadino Jekaterinburgu savo \xc5\xbemonos, b\xc5\xabsimosios carien\xc4\x97s Jekaterinos I garbei. XVIII a. pab. nutiesus Sibiro magistral\xc4\x85, o XIX a. pab.\xc2\xa0\xe2\x80\x93 ir gele\xc5\xbeinkel\xc4\xaf, miesto pramonin\xc4\x97 pl\xc4\x97tra ypa\xc4\x8d paspart\xc4\x97jo. 1918\xc2\xa0m. \xc5\xa1iame mieste buvo suimtas ir bol\xc5\xa1evik\xc5\xb3 su\xc5\xa1audytas paskutinis Rusijos caras Nikolajus II su \xc5\xa1eima. 1924\xc2\xa0m. miestas pavadintas Sverdlovsku soviet\xc5\xb3 politiko Jakovo Sverdlovo (1885\xe2\x80\x931919) garbei. II pasaulinio karo metu \xc4\x8dia buvo sutelktos didel\xc4\x97s pramon\xc4\x97s j\xc4\x97gos i\xc5\xa1 labiau \xc4\xaf vakarus esan\xc4\x8di\xc5\xb3 pramonini\xc5\xb3 Rusijos miest\xc5\xb3, siekiant atitolinti pramon\xc4\x97s \xc4\xafmones nuo galimo vokie\xc4\x8di\xc5\xb3 puolimo. 1991\xc2\xa0m. miestui sugr\xc4\x85\xc5\xbeintas dabartinis pavadinimas.\n_START_SECTION_\nLietuviai\n_START_PARAGRAPH_\nAntrojo pasaulinio karo prad\xc5\xbeioje Sverdlovsko kal\xc4\x97jimuose bei lageriuose kalinta ir lietuvi\xc5\xb3 politini\xc5\xb3 kalini\xc5\xb3, daugiausia inteligent\xc5\xb3, valstyb\xc4\x97s veik\xc4\x97j\xc5\xb3. 1941\xe2\x80\x931942\xc2\xa0m. Sverdlovske kalinti ir su\xc5\xa1audyti Lietuvos ministras pirmininkas Pranas Dovydaitis, ministrai Voldemaras Vytautas \xc4\x8carneckis, Antanas Endziulaitis, Kazimieras Jokantas, Klaip\xc4\x97dos kra\xc5\xa1to gubernatorius Jurgis Juras Kubilius, Viktoras Engleris, Kaune Lietuvos policininku dirb\xc4\x99s Jonas Burbulis (g. 1904 m. Bir\xc5\xbe\xc5\xb3 r. - 1942-07-17), kiti valstyb\xc4\x97s ir visuomen\xc4\x97s veik\xc4\x97jai. Konservatorijoje studijavo tremtiniai: Vincentas Kuprys, Gra\xc5\xbeina Ru\xc4\x8dyt\xc4\x97. 1942\xe2\x80\x931943 metais Sverdlovske buvo su\xc5\xa1audyti 77 Lietuvos pilie\xc4\x8diai, tarp kuri\xc5\xb3 buvo ir a\xc5\xa1tuoni Lietuvos Respublikos Vyriausyb\xc4\x97s nariai: P. Dovydaitis, P. Aravi\xc4\x8dius, V. V. \xc4\x8carneckis, A. Endziulaitis, K. Jokantas, J. Pape\xc4\x8dkys, Z. P. Starkus ir J. Sutkus. 2013 metais Lietuvos gyventoj\xc5\xb3 genocido ir rezistencijos tyrimo centro (LGGRTC) Genocido auk\xc5\xb3 muziejus pareng\xc4\x97 parod\xc4\x85 \xe2\x80\x9eSu\xc5\xa1audytoji vyriausyb\xc4\x97\xe2\x80\x9c, skirt\xc4\x85 min\xc4\x97t\xc5\xb3 ministr\xc5\xb3 atminimui pagerbti. Paroda tapo nuolatine ekspozicijos dalimi ir eksponuojama Jekaterinburge._NEWLINE_Sverdlovske gim\xc4\x97 vienas Lietuvos d\xc5\xbeiazo mokyklos k\xc5\xabr\xc4\x97j\xc5\xb3 Vladimiras \xc4\x8cekasinas (g. 1947).'